**ОБАВЕШТЕЊЕ**

**У Ваљеву, 1. 2. 2022.**

**Поштовани сарадници,**

У име организатора 53. Смотре рецитатора Србије ,,Песниче народа мог'' Савеза аматера Србије и Центра за културу Ваљево, обавештавамо вас о начину организације овогодишње Смотре.

С обзиром на веома неповољну епидемиолошку ситуацију у нашој земљи, принуђени смо да и ове, као и прошле године, 53. Смотру рецитатора Србије реализујемо у онлајн формату.

**То значи да такмичари неће наступати ,,уживо'', већ ће организаторима бити достављани снимци њиховог наступа. Жири на свим нивоима такмичења заседаће ,,уживо'', а снимци ће им бити емитовани у континуитету за сваку категорију посебно, као што је то случај и у нормалним околностима.**

 Како бисмо такмичарима и њиховим менторима (педагозима) омогућили једнаке услове такмичења, шаљемо вам детаљне инструкције организације свих нивоа овог такмичења.

**Термини одржавања свих нивоа такмичења:**

* **Републичка Смотра рецитатора** одржаће се према календару такмичења и смотри за школску 2021/2022. годину Министарства просвете, науке и технолошког развоја Републике Србије, **13. и 14. маја**.
* Школска такмичења **до 11. марта**
* општинска такмичења треба завршити **до 31. марта**
* окружна **до 8. априла,**
* покрајинско такмичење **до 24. априла**
* Републичка Смотра рецитатора одржаће се према календару такмичења и смотри за школску 2020/2021. годину Министарства просвете, науке и технолошког развоја Републике Србије, 13. и 14. маја на Великој сцени Центра за културу Ваљево.

**Општи подаци:**

* Пријављивање такмичара врши се на пријавном обрасцу који шаљемо у прилогу уз достављање снимка такмичара.
* Пријаве и снимке потребно је доставити организаторима на мејл адресу (што је наша препорука) или поштом на адресу организатора, уз напомену да они морају стићи 2 дана пре такмичења.
* За песме које рецитатори не говоре на српском језику уз пријаву се доставља и потпун, читко откуцан превод песме у два примерка.
* Организатори свих нивоа такмичења дужни су да обезбеде најмање три члана жирија – стручне комисије. Чланови стручне комисије на окружним смотрама и нижим нивоима такмичења морају бити стручна лица састављена од универзитетских професора, драмских уметника и професора матерњег језика (српски, мађарски, бугарски, румунски, русински, словачки и др.) о чему бригу води организатор такмичења.
* Жири на свим нивоима такмичења заседа ,,уживо'' и истовремено гледа снимке такмичара, након чега доноси коначну одлуку о победницима, као што је то случај у ,,нормалним'' околностима. Ову одлуку жири доставља организатору такмичења, који је у обавези да све учеснике обавести о коначним резултатима.
* Такмичење Републичке смотре рецитатора прати и оцењује жири од пет чланова коју именује Извршни одбор Савеза аматера Србије.
* Стручна комисија - жири:
* прати такмичење рецитатора Смотре у све три категорије,
* одабира Пропозицијама предвиђен број рецитатора за завршну приредбу Смотре,
* саопштава резултате такмичења и проглашава најбоље учеснике Смотре,
* води евиденцију о такмичарима и о току такмичења и подноси извештај организаторима Смотре.
* Награђивање победника на свим нивоима такмичења, сваки организатор спроводи према свом плану и могућностима.
* Сваки такмичар организатору доставља писмену сагласност родитеља да лични подаци, фотографије и снимак наступа могу биту јавно објављени у циљу промоције такмичара и саме Смотре рецитатора Србије ,,Песниче народа мог'', као и транспарентности такмичења.
* Број рецитатора на школским, општинским и окружним смотрама утврђују организатори ових смотри.
* На републичкој Смотри учествује до 111 рецитатора: 37 рецитатора млађег узраста (од првог до четвртог разреда основне школе), до 37 рецитатора средњег (од петог до осмог разреда основне школе) и до 37 рецитатора старијег узраста (сви рецитатори после завршене основне школе), који су се квалификовали на окружним, односно покрајинским смотрама.
* Сваки округ бира по једног рецитатора млађег, средњег и старијег узраста.
* Град Београд бира по пет рецитатора млађег, средњег и старијег узраста.
* Општина Ваљево, као домаћин Смотре, бира по једног рецитатора из сва три узраста.
* Уколико се избор рецитатора за републичку Смотру у покрајинама врши преко покрајинских смотри, уместо окружних, тада АП Војводина бира до 9, а Косово и Метохија до 5 рецитатора из сва три узраста.
* Како бисмо свим такмичарима обезбедили могућност да између сваког нивоа такмичења раде на својим песмама и на свом наступу, као што је то био случај и до сада, након сваког круга такмичења организаторима следећег нивоа **достављају се нови снимци најмање 3 дана пре такмичења.**

**Критеријуми:**

Критеријуми по којима стручна комисија вреднује рецитаторе јединствени су за све нивое такмичења (одељенско, школско, општинско, окружно, покрајинско и републичко) и сва три узраста и садрже:

 - избор песме примерен узрсту и полу рецитатора,

 - акцентуацију и дикцију,

 - остваривање мисаоно емотивних садржаја песме,

 - природност, изражајности и сугестивност рецитовања.

Рецитатори говоре по једну песму, исту на свим нивоима такмичења. Избор песме је слободан.

 Песма се говори напамет и може трајати највише три минута за млађи и средњи узраст, а четири минута за старији узраст. Дисквалификоваће се рецитатор који говори песму која траје дуже од утврђеног времена предвиђеног Пропозицијама такмичења.

**Снимак такмичара:**

* Како не би дошло до забуне, неопходно је да такмичари на почетку, или на крају снимка кажу своје име и презиме, аутора и назив песме коју говоре. (Уколико постоје техничке могућности да се на снимку напишу ови подаци, није неопходно да их и такмичари говоре). Ови општи подаци које такмичари говоре, неће бити урачунати у предвиђени временски оквир трајања песме, одн. време трајања песме мери се од момента кад такмичар почне да говори песму, а престаје када је такмичар заврши.
* Неопходно је да се на снимку виде такмичари од главе до пете, како би жири могао да сагледа целу фигуру такмичара.
* Снимак треба да буде што квалитетнији како би жири имамо што бољу слику о такмичару, без додатних филтера и ефеката.

***Напомена:***Иако се рецитатори боље виде и чују када су у крупнијем плану, за оцену сценског наступа неопходно је сагледати целу фигуру. Како бисмо свим такмичарима омогућили да наступе под истим условима, молимо вас да их још једном подсетите на препоруку снимања. Уколико се такмичару не види цела фигура, такав снимак не може бити уважен као валидан и мора се доставити нови снимак на коме су испоштоване ове препоруке снимања. **У супротном, такмичар ће бити дисквалификован.**

Снимак такмичара може бити урађен камером (уколико за то постоје могућности) или телефоном.

**Упутство за снимање телефоном:**

- Резолуција за снимање је ФУЛЛ ХД - 1920x1080пx, (уколико је могуће)

- Телефон држати усправно;

- Пожељно осветљење ка говорнику;

- Постављање статива за камеру, уколико није могуће поставити статив може се користити неки други сталак на ком ће камера да стоји мирно;

- Позадина снимка требало би да буде једнобојна, по могућству бела или уједначена, како не би скретала пажњу са такмичара;

- Врло битан је снимак звука, уколико је могуће користити хандс-фрее, (обратити пажњу да приликом снимања, микрофон на телефону буде слободан, тј. да се случајно не покрије руком, односно прстом)

- Снимак послати без филтера и ефеката

- Снимак може бити урађен и камером, уколико за то постоје могућности.

*Напомена:* Уколико је могуће, користити смарт-фоне новијих генерација, примарно са Андроид оперативним системом. Уколико је могуће, не користити iPhone уређаје, због другачијег формата које овај уређај користи у односу на остале уређаје који користе Андроид оперативни системи.

**Школски ниво:**

Републичкој смотри претходе одељенске, школске, општинске, окружне и покрајинске (уколико се организују) смотре рецитатора. На одељенским смотрама учествују сви ученици одељења основних и средњих школа. На школским смотрама учествују рецитатори одабрани на одељенским смотрама.

* Такмичари, односно ментори такмичара пријављују школи свог кандидата према Пријавном обрасцу 1, достављају снимак такмичара 2 дана пре одржавања школског такмичења у онлајн формату и Сагласност родитеља/старатеља.
* Организатори школског такмичења, након спроведеног такмичења, попуњавају и достављају организатору општинског такмичења општине којој припадају: Пријавни образац 1, Сагласност родитеља/старатеља и НОВЕ појединачне снимке такмичара који су се пласирали за општински ниво такмичења, најкасније 2 дана пре општинског такмичења.

**Општински ниво:**

На општинским смотрама учествују рецитатори одабрани: на школским смотрама, рецитатори из дечијих, омладинских културно-образовних центара, културно-просветних заједница и установа културе, рецитатори из аматерских позоришта и клубова, КУД-ова, рецитаторских студија, клубова Војске Србије, студенти и рецитатори појединци.

* Организатори општинског такмичења благовремено обавештавају школе које припадају њиховој општини, о тачном термину одржавања, достављају Пријавне обрасце, образац за Сагласност родитеља/старатеља, обавештење Центра за културу Ваљево о препорукама снимања и све остале појединости везане за одржавање такмичења, одређују термин одржавања општинског такмичења у онлајн формату.
* Након одржаног општинског такмичења, организатори овог нивоа такмичења достављају организатору окружног такмичења округа коме припадају: Пријавне обрасце 1 и 2, образац за Сагласност родитеља/старатеља, и НОВЕ појединачне снимке такмичара који су се пласирали за окружни ниво такмичења најкасније 2 дана пре одржавања окружног такмичења.

**Окружни ниво:**

На окружним смотрама учествују рецитатори одабрани на општинским смотрама.

* Организатори окружног такмичења благовремено обавештавају организаторе општинских такмичења које припадају њиховом округу, о тачном термину одржавања окружног такмичења, достављају им Пријавне обрасце, образац за Сагласност родитеља/старатеља, обавештење Центра за културу Ваљево о препорукама снимања и све остале појединости везане за одржавање такмичења.
* Након одржаног окружног такмичења, организатори истог достављају организатору републичког такмичења – Центру за културу Ваљево: Пријавне обрасце 1, 2 и 3, образац за Сагласност родитеља/старатеља, и НОВЕ појединачне снимке такмичара који су се пласирали за републички ниво такмичења најкасније до 24. априла.
* Организатори окружних такмичења са територије АП Војводина, достављају организатору покрајинског такмичења: Пријавне обрасце 1, 2 и 3, образац за Сагласност родитеља/старатеља, и НОВЕ појединачне снимке такмичара који су се пласирали за републички ниво такмичења најкасније 2 дана пре такмичења.

**Покрајински ниво:**

На покрајинским смотрама, учествују рецитатори одабрани на окружним смотрама округа на територији покрајине.

* Организатори покрајинског такмичења дужни су да благовремено обавесте организаторе окружног такмичења њихове покрајине, о тачном термину одржавања покрајинског такмичења, достављају им Пријавне обрасце, образац за Сагласност родитеља/старатеља, обавештење Центра за културу Ваљево о препорукама снимања и све остале појединости везане за одржавање такмичења.
* Организатори покрајинског такмичења достављају организатору републичког нивоа такмичњеа – Центру за културу Ваљево: Пријавне обрасце 1, 2, 3 и 4, образац за Сагласност родитеља/старатеља, и НОВЕ појединачне снимке такмичара који су се пласирали за републички ниво такмичења најкасније до 24. априла.

**Републички ниво:**

* Након одржаних окружних и покрајинских смотри, организатори ових такмичења достављају Центру за културу Ваљево пријавне обрасце и нове појединачне снимке такмичара који су се пласирали на републички ниво такмичења, најкасније до 24. априла.
* Републичка смотра одржаће се 13. и 14. маја у Центру за културу Ваљево.

**НАПОМЕНА:**

***МОЛИМО СВЕ ОРГАНИЗАТОРЕ ОКРУЖНИХ И ПОКРАЈИНСКОГ ТАКМИЧЕЊА ДА КОМПЛЕТНУ ДОКУМЕНТАЦИЈУ КОЈУ ПОШАЉЕ ЦЕНТАР ЗА КУЛТУРУ ВАЉЕВО, ПРОСЛЕДИ ОРГАНИЗАТОРИМА ОПШТИНСКОГ ТАКМИЧЕЊА, А ОНИ ОРГАНИЗАТОРИМА ШКОЛСКОГ ТАКМИЧЕЊА КАКО БИ СВИ ТАКМИЧЕРИ БИЛИ ОБАВЕШТЕНИ О УСЛОВИМА И ПРАВИЛИМА ПОД КОЈИМА ЋЕ СЕ ОВОГОДИШЊА СМОТРА ОДРЖАТИ.***

Како бисмо унапредили организацију Смотре рецитатора, побољшали међусобну комуникацију и избегли неспоразуме, неопходно је да организатори свих нивоа такмичења, укључујући и Центар за културу Ваљево, који је организатор републиког нивоа овог такмичења, прате договорену комуникацију.

* Организатор републичког такмичења (Центар за култур Ваљево), доставља све неопходне информације о Смотри рецитатора организаторима окружних и покраjинских такмичења.
* Организатори окружних и покраjинских такмичења ове податке прослеђују организаторима општинских такмичења за свој округ.
* Организатори општинског такмичења исте податке прослеђују школама.

**У прилогу вам достављамо:**

* **Пријавни образац такмичара**
* **Препоруке за снимање такмичара**
* **Образац Сагласности родитеља**

**Уколико имате било каквих примедби, сугестија или недоумица, молимо вас да нас контактирате како бисмо нашим рецитаторима обезбедили најбоље могуће услове за такмичење у овој веома комплексној ситуацији.**

Мејл адреса Центра за културу Ваљево: czkvaljevo@gmail.com, kreativno.obrazovni.czk@gmail.com

Адреса: Центар за културу Ваљево, Чика Љубина 5, 14 000 Ваљево

Контакт особа: Ангелина Лукић

Контакт телефон: 064/ 8 670 680, 014/ 223 219

**Срдачан поздрав!**

Ангелина Лукић

Уредница програма

064/8 670 680